НАЦРТ

На основу члана 38. став 5. Закона о удружењима („Службени гласник РС”, бр. 51/2009, 99/2011–други закон и 44/2018–други закон), члана 3. став 1. Уредбе о средствима за подстицање програма или недостајућег дела средстава за финансирање програма од јавног интереса које реализују удружења („Службени гласник РС”, број 16/2018) и члана 30. став 1. алинеја 7) Статута општине Књажевац–пречишћен текст („Службени лист општине Књажевац”, број 6/2019), Скупштина општине Књажевац, на седници одржаној дана __.__.2021. године, доноси


ОДЛУКУ
О ПОСТУПКУ ДОДЕЛЕ И КОНТРОЛЕ КОРИШЋЕЊА СРЕДСТАВА 
ЗА ПОДСТИЦАЊЕ ПРОГРАМА ИЛИ НЕДОСТАЈУЋЕГ ДЕЛА СРЕДСТАВА ЗА РЕАЛИЗАЦИЈУ ПРОГРАМА ОД ЈАВНОГ ИНТЕРЕСА ЗА ОПШТИНУ КЊАЖЕВАЦ 



I  ОСНОВНЕ ОДРЕДБЕ

Предмет уређивања
Члан 1.

Овом Одлуком ближе се уређују услови, критеријуми, обим, начин, поступак доделе, као и начин и поступак контроле коришћења и повраћаја средстава за подстицање програма или недостајућег дела средстава за финансирање или суфинансирање програма које реализују удружења, а који су од јавног интереса за Општину Књажевац.

Појам удружења и примена одлуке
Члан 2.

Под удружењем, у смислу ове Одлуке, подразумева се добровољна и невладина недобитна организација заснована на слободи удруживања више физичких или правних лица, основана ради остваривања и унапређења одређеног заједничког или општег циља и интереса, који нису забрањени Уставом или законом, уписана у регистар надлежног органа у складу са законом којим се уређује оснивање и правни положај удружења. 
Ова одлука се не примењује на финансирање, односно суфинансирање програма које је уређено посебним законом и прописима донетим на основу тог закона.

Програм од јавног интереса
Члан 3.

Програмом од јавног интереса који се финансира или суфинансира из средстава буџета општине Књажевац, у смислу ове Одлуке, сматрају се програми у областима утврђеним законом којим се уређује оснивање и правни положај удружења. Надлежни орган општине Књажевац уредиће својим актом, у складу са листом области  од јавног интереса утврђених Законом, приоритетне области од јавног интереса, у оквиру консултативног процеса са удружењима која реализују програме од јавног интереса на територији општине Књажевац.
Програм чија реализација траје најдуже годину дана у формалном смислу може бити означен и називом пројекат.


Садржина програма
Члан 4.

Програм из члана 3. ове одлуке нарочито садржи: област у којој се програм реализује, територију на којој би се програм реализовао, време и дужину трајања програма, циљ, врсту и обим активности које би се вршиле током реализације програма и укупан број лица који је потребан за извођење програма.

Средства за подстицање програма
Члан 5.

Средства за подстицање програма од јавног интереса које реализују удружења обезбеђују се у буџету општине Књажевац, а њихов износ опредељује се одлуком о буџету за сваку календарску годину.
Средства опредељена одлуком из става 1. овог члана додељују се удружењима чији су програми одобрени на основу спроведеног јавног конкурса и закључених уговора о реализацији тих програма.
Давалац средстава је општина Књажевац.

II  ПОСТУПАК ЗА ДОДЕЛУ СРЕДСТАВА

Годишњи план јавних конкурса
Члан 6.

Општинско веће општине Књажевац утврђује годишњи план расписивања јавних конкурса, у складу са опредељеним износом у Одлуци о буџету.
Општинско веће општине Књажевац објављује годишњи план јавних конкурса на званичној интернет презентацији општине Књажевац најкасније до 31. јануара за текућу годину и доставља га Канцеларији за сарадњу са цивилним друштвом Владе Републике Србије.
Годишњи план јавних конкурса садржи податке о даваоцу и износу средстава, областима које се подстичу у текућој години, називу и планираном периоду расписивања јавног конкурса, а може садржати и друге релевантне податке у зависности од врсте конкурса који се расписује.

Критеријуми за избор програма
Члан 7.

Избор програма који ће се финансирати средствима из буџета општине Књажевац врши се применом следећих критеријума:

1. референце програма: област у којој се реализује програм, дужина трајања програма, број корисника програма, могућност развијања програма и његова одрживост;
2. циљеви који се постижу: обим задовољавања јавног интереса, степен унапређења стања у области у којој се програм спроводи;
3. суфинансирање програма из других извора: сопствених прихода, буџета Републике Србије, аутономне покрајине или друге јединице локалне самоуправе, фондова Европске уније, поклона, донација, легата, кредита и друго, у случају недостајућег дела средстава за финансирање програма;
4. законитост и ефикасност коришћења средстава и одрживост ранијих програма: ако су раније коришћена средства из буџета, да ли су испуњене уговорне обавезе.

Ближа мерила за избор програма применом критеријума из става 1. овог члана, као и допунски критеријуми који су специфични за одређену област утврђују се одлуком надлежног органа и саставни су део јавног конкурса.

Конкурс
Члан 8.

Конкурс за доделу средстава за финансирање, односно суфинансирање програма од јавног интереса (у даљем тексту: конкурс), расписује председник Општине Књажевац  и оглашава га на званичној интернет презентацији општине Књажевац, на порталу е-Управа, на огласној табли општине Књажевац  и у најмање једном локалном медију.
Обавештење о конкурсу из става 1. овог члана мора бити видљиво све време трајања конкурса на интернет презентацији општине Књажевац.

Садржина конкурса
Члан 9.

Конкурс обавезно садржи:

1. једну или више сродних области од јавног интереса за Општину Књажевац за које се расписује конкурс,
2. ко може бити учесник конкурса и разлоге за неразматрање пријава, 
3. обим средстава које се додељују- укупан износ средстава за које се расписује конкурс, као и најмањи и највећи износ средстава која се одобравају по програму,
4. преглед документације коју треба доставити уз попуњен образац пријаве програма са стандардизованим обрасцима, 
5. критеријуме за оцену програма на основу којих ће се додељивати средства,
6. ближа мерила и допунске критеријуме чијом применом се врши вредновање пријављених програма са јасним системом за вредновање сваког појединачног критеријума, односно упућивање на службено гласило у коме је објављен пропис којим су утврђена ближа мерила и допунски критеријуми,
7. напомену да удружења чији предлог буџета за пројекат којим аплицира прелази 500.000,00 динара морају да докажу искуство у управљању пројектима у складу са чл. 10. став 2. ове Одлуке,
8. период трајања програма- рок до кога се програми морају реализовати,
9. рокове у којима се конкурс спроводи,
10. назив органа коме се пријаве подносе и начин подношења пријаве,
11. особу за контакт.

Конкурс може садржати и друге елементе.

Право учешћа на конкурсу
Члан 10.

На конкурсу може да учествује удружење:
1. које је регистровано у складу са законом који уређује оснивање и правни положај удружења и има седиште на територији Општине Књажевац, односно организациону јединицу на територији Општине Књажевац уколико се ради о међуопштинским организацијама; 
2. чији циљеви се, према статутарним одредбама, остварују у области у којој се програм реализује;
3. које је регистровано најмање шест месеци пре дана расписивања јавног конкурса,
4. које је директно одговорно за припрему и извођење програма и
5. које није у поступку ликвидације, стечаја или под привременом забраном обављања делатности.
Удружење, чији предлог буџета за пројекат који подноси за финансирање-суфинансирање, прелази 500.000,00 динара, дужно је да докаже искуство у управљању пројектима чија је вредност била иста или већа од износа буџета пројекта којим учествује на конкурсу. Искуство у управљању пројектима доказује се писаном изјавом, датом под пуном материјалном и кривичном одговорношћу, коју потписује заступник удружења и у којој се наводи да удружење има искуство у управљању пројектима чија је вредност била иста или већа од износа буџета пројекта којим учествује на конкурсу. У изјави се обавезно наводе и уговори (уговорне стране, назив уговора, број и датум)  чија је вредност била иста или већа од износа буџета пројекта којим удружење учествује на конкурсу и прилажу се фотокопије истих. Уколико се удружење у изјави позива на уговор чија је једна од уговорних страна Општина Књажевац није потребно приложити фотокопију уговора, већ у самој изјави назначити назив, број и датум закључења уговора.

Конкурсна комисија
Члан 11.

Председник општине Књажевац истовремено са расписивањем конкурса образује комисију за спровођење конкурса (у даљем тексту: комисија). 
Решење о образовању комисије доноси се за сваки конкурс посебно и њиме се утврђује број чланова и састав комисије, задаци комисије и рокови за њихово извршење, као и друга питања значајна за рад комисије.
Комисија има најмање пет чланова. Комисија у саставу има дипломираног правника и дипломираног економисту и стручњаке из предметних области. 

Начин рада комисије
Члан 12.

Председник комисије координира рад комисије и води седнице.
Комисија ради и одлучује у пуном саставу и о свом раду води записник.
Комисија одлучује већином гласова од укупног броја чланова.

Изјава о непостојању сукоба интереса
Члан 13.

Сваки члан комисије дужан је да по истеку рока за доставу пријава на конкурс потпише писану изјаву да нема приватни интерес у вези са радом и одлучивањем комисије, односно спровођењем конкурса.
Именовано лице не може предузимати радње у својству члана комисије пре него што потпише изјаву из става 1. овог члана, а изјаву потписује тек кад буде упознато са свим поднетим пријавама на конкурс.
У случају да у току спровођења конкурса дође до сазнања да се налази у сукобу интереса или сумњу у постојање сукоба интереса пријави треће лице, члан комисије је дужан да о томе одмах обавести председника општине и остале чланове комисије и да се изузме из даљег рада комисије.
О решавању сукоба интереса председник општине одлучује у сваком случају посебно, а ако утврди сукоб интереса, именује у комисију новог члана као замену, у року од три дана од дана утврђивања сукоба интереса. 
Сукоб интереса постоји ако члан комисије или чланови његове породице (брачни или ванбрачни друг, дете или родитељ), запослени или члан органа удружења које учествује на конкурсу или било ког другог удружења повезаног на било који начин са тим удружењем или у односу на та удружења има било који материјални или нематеријални интерес супротан јавном интересу, и то у случајевима породичне повезаности, економских интереса или другог заједничког интереса.
Текст изјаве о непостојању сукоба интереса гласи:
‘’Изјављујем под пуном моралном, материјалном и кривичном одговорношћу да немам приватни интерес у вези са радом и одлучивањем комисије и спровођењем конкурса за доделу средстава за финансирање, односно суфинансирање програма од јавног интереса број ______ од дана _______ године, као и да немам приватни интерес у односу на удружење или одговорно лице из удружења које учествује на истом конкурсу’’. 

Пријава
Члан 14.

Удружења која су учесници на конкурсу подносе пријаву. Комисији за спровођење јавног конкурса за финансирање програма / пројеката удружења грађана. Пријаве се достављају поштом у затвореној коверти са назнаком “За конкурс за финансирање удуржења - не отварати до истека конкурса” на адресу Милоша Обилића 1, Књажевац или предајом у услужно – информационом центру општине Књажевац. 
Пријава се подноси у року који не може бити краћи од 15 дана од дана објављивања конкурса. 
Ако за доделу средстава конкурише партнерски програм, само једно удружење подноси пријаву и оно је одговорно за управљање финансијским средствима свих партнерских удружења на програму и у програму мора бити означено као одговорно удружење.
Удружења могу конкурисати за средства за финансирање програма или пројеката са једним предлогом програма или пројекта за финансирање и суфинансирање. Конкурисање са два предлога програма или пројекта за финансирање могуће је искључиво у случају да се за један предлог програма или пројекта удружења поднесу докази о обезбеђивању већинских средстава за финансирање предлога програма или пројекта од стране другог или других донатора.

Поступање по поднетим пријавама
Члан 15.

Комисија, након што чланови потпишу изјаве о непостојању сукоба интереса, отвара пријаве и проверава испуњеност услова за учешће на конкурсу и благовременост пријава.
Ако је поднета неблаговремена пријава, Комисија ће исту без одлагања вратити неотворену подносиоцу пријаве, са назнаком да је поднета неблаговремено.
Комисија утврђује да ли је удружење уписано у регистар надлежног органа и да ли се, према статутарним одредбама, циљеви удружења остварују у области у којој се програм реализује.
Пријаве чији подносилац не испуњава услове за учешће на конкурсу одбацују се без разматрања.
Учесник конкурса који  је поднео пријаву са непотпуном или непрецизно попуњеном документацијом биће обавештен да недостатак отклони у накнадно одређеном року, који не може бити дужи од пет дана. Пријава учесника конкурса који у накнадно одређеном року не достави тражену документацију неће бити узети у разматрање. 
Административно-техничке послове за потребе рада комисије обавља организациона јединица Општинске управе Књажевац надлежна за област друштвених делатности.

Поступак оцењивања програма
Члан 16.

Комисија врши оцену уредно поднетих програма, применом критеријума и мерила утврђених актом надлежног органа општине Књажевац и конкурсом.
Комисија је дужна да за сваки програм који се разматра сачини образложење, у коме се обавезно наводе разлози за одговарајуће оцењивање тог програма. 

Вредновање и рангирање програма. Поступак по приговору.
Члан 17.

Комисија утврђује листу вредновања и рангирања пријављених програма (у даљем тексту: листа рангирања), најкасније у року од 60 дана од дана истека рока за подношење пријава.
Листа рангирања са подацима о комисији која је вршила оцену програма, објављује се на званичној интернет презентацији општине и порталу е-Управа.
Учесници конкурса имају право увида у поднете пријаве и приложену документацију у року од три радна дана од дана објављивања листе рангирања, уз поштовање прописа који се односе на заштиту података о личности.
На листу рангирања учесници конкурса имају право приговора Општинском већу општине Књажевац у року од осам дана од дана објављивања на званичној интернет презентацији општине Књажевац.
Одлуку о приговору, која мора бити образложена, Општинско веће општине Књажевац доноси на предлог комисије, у року од 15 дана од дана пријема приговора.
Одука о приговорима коју доноси Општинско веће општине Књажевац је коначна.
По доношењу одлуке по приговорима, Општинско веће утврђује коначну листу рангирања.

Решење о избору програма
Члан 18.

Решење о избору програма који се подстичу средствима назначеним у конкурсу и додели средстава за реализацију одобреног програма, доноси председник Општине Књажевац, према редоследу утврђеном у коначној листи рангирања, у оквиру средстава која су обезбеђена за тај конкурс. 
Решење из става 1. овог члана доноси се у року од 30 дана од дана истека рока за подношење приговора на листу рангирања, а по доношењу одлуке о приговору од стране Општинског већа општине Књажевац.
Решење из става 1. овог члана објављује се на званичној интернет презентацији општине, на порталу е-Управа, на огласној табли општине Књажевац и на једном локалном медију, у року од пет дана од дана доношења.
Решење председника Општине Књажевац из става 1. овог члана је коначно.

Уговор о финансирању/суфинансирању програма
Члан 19.

По доношењу решења о избору програма који се подстичу средствима назначеним у конкурсу и додели средстава за реализацију одобреног програма, председник Општине Књажевац закључује уговоре о финансирању/суфинансирању програма са подносиоцима пријава чији су програми одобрени за финансирање/суфинансирање.

Уговор из претходног става обавезно садржи:
1. назив и садржину програма (предмет програма),
2. износ средстава који се додељује из буџета општине за реализацију тог програма,
3. начин на који се додељена средства за реализацију програма преносе удружењу,
4. укупну вредност програма,
5. датум почетка и завршетка реализације програма (рок у коме се програм реализује),
6. конкретне обавезе уговорних страна,
7. садржину извештаја и начин и рокове за подношење извештаја,
8. инструменте обезбеђења за случај ненаменског трошења средстава обезбеђених за реализацију програма, односно за случај неизвршења уговорне обавезе и повраћај неутрошених средстава
9. време трајања уговора,
10. услове за раскид уговора пре истека рока на који је закључен,
11. права и обавезе уговорних страна у случају непоштовања уговором предвиђеног начина правдања средстава и
12. начин решавања спорова.

       Саставни део уговора је програм и ревидирани буџет програма.

       Након закључења уговора о финансирању/суфинаснирању програма, на званичној интернет страници општине Књажевац објављује се информација о пројектима. Информација нарочито садржи назив пројекта, кратак опис пројекта, циљне групе, укупан износ пројекта, износ којим Општина Књажевац учествује у реализацији пројекта, рок трајања пројекта, као и податке о пројектима који се неће финансирати. За објављивање информације задужена је организациона јединица Општинске управе Књажевац надлежна за послове друштвених делатности.

III  КОРИШЋЕЊЕ СРЕДСТАВА И ПРАЋЕЊЕ РЕАЛИЗАЦИЈЕ ПРОГРАМА

Коришћење средстава
Члан 20.

Средства која се, у складу са овом одлуком, доделе удружењу за реализацију програма јесу наменска средства и могу да се користе искључиво за реализацију одобреног програма и у складу са уговором који закључују општина и удружење корисник средстава.
Удружењима грађана- корисницима средстава којима су додељена средства у износу мањем или једнаком износу од 250.000 РСД, додељена средства уплаћују се путем једне уплатне транше. Удруженима грађана – корисницима средстава којима су додељена средства у износу већем од 250.000 РСД, додељена средства уплаћују се путем две уплатне транше. Прва уплатна транша уплаћује се у вредности половине одобрених средстава, изузев у случају када је висина средстава виша због планираних активности у првом периоду реализације програма или пројекта. У том случају уплаћује се вредност средстава виша од половине додељених средстава, у складу са буџетом пројекта или програма одобреног за финансирање/суфинсанси. Друга уплатна транша уплаћује се по усвајању извештаја од стране надлежног одељења Општинске управе општине Књажевац.

Пренос средстава из става 1. овог члана врши се у складу са прописима којима се уређују пренос средстава и отварање рачуна корисника јавних средстава. Општина Књажевац, преко налдежне организационе јединице Општинске управе средства намењена за финансирање и суфинансирање програма и пројеката удружења преноси на рачун код Управе за трезор, изузев у случају да су за финансирање програма или пројекта већинска средства обезбеђена од других донатора. У том случају средства се преносе на наменски рачун удружења. Уколико удружење нема наменски рачун, дужно је да га отвори у року од 5 дана од дана потписивања уговора са општином Књажевац.  

Корисник средстава дужан је да пре закључења уговора достави изјаву да средства за реализацију одобреног програма нису на други начин већ обезбеђена, као и изјаву о непостојању сукоба интереса и интерни акт о антикорупцијској политици. Под интерним актом о антикорупцијској политици подразумева се усвојени Етички кодекс, акт који садржи етичка правила, План интегритета усвојен од стране удружења или изјава о приступању одређеном Етичком кодексу на националним нивоу.
Уколико се носилац одобреног програма не одазове позиву за закључење уговора у року од осам дана од дана пријема позива, сматраће се да је повукао предлог програма.

Праћење реализације програма
Члан 21.

Организациона јединица Општинске управе Књажевац надлежна за послове друштвених делатности прати реализацију програма за који су одобрена средства у складу са овом одлуком.
Праћење реализације програма обухвата:
1. обавезу удружења да обавештава надлежни орган о реализацији програма, у роковима одређеним уговором;
2. прегледање наративног извештаја од стране надлежног органа;
3. мониторинг посете представника надлежног органа;
4. обавезу удружења да омогући представницима надлежног органа да изврше увид у релевантну документацију насталу у току реализације програма;
5. прикупљање информација од корисника програма;
6. друге активности предвиђене уговором.

Контролу финансијских извештаја врши организациона јединица Општинске управе Књажевац надлежна за област друштвених делатности.
Праћење може обухватити и ревизију овлашћеног ревизора, уколико је то предвиђено конкурсним условима и уговором.
Удружење односно реализатор програма је дужно да надлежном органу омогући праћење реализације програма.

Извештавање
Члан 22.

Удружење израђује периодичне и завршне наративне и финансијске извештаје.
Периодични и завршни наративни извештај из става 1. овог члана садржи: детаљан опис активности и резултата реализације програма у односу на планиране активности дефинисане уговором како би се могла извршити процена успешности од стране надлежног органа, образложење за свако одступање од програма и преглед корективних мера чије се предузимање планира од стране корисника средстава.
Периодични и завршни финансијски извештај из става 1. овог члана садржи: приказ буџета, који је саставни део уговора, са прегледом свих трошкова који су настали током извештајног периода, као и копију целокупне рачуноводствене документације која оправдава настале трошкове.

Достављање, прегледање и процена извештаја
Члан 23.

Удружење доставља периодичне и завршне наративне и финансијске извештаје у роковима предвиђеним закљученим уговором.
Организациона јединица Општинске управе Књажевац надлежна за послове друштвених делатности (у даљем тексту: надлежни орган) прегледа и разматра извештаје из става 1. овог члана.
Прегледом финансијских извештаја надлежни орган утврђује да ли су буџетска средства наменски коришћена и да ли постоји рачуноводствена документација која указује на наменски утрошак тих средстава.
Плаћања и издаци који нису у складу са уговорним обавезама или су без припадајуће рачуноводствене документације, неће бити признати, о чему се писаним путем обавештавају носилац програма и председник Општине Књажевац ради предузимања мера и радњи из члана 28. и 29. ове Одлуке.
Плаћања и издаци чије је финансирање предвиђено из сопственог учешћа удружења врше се са рачуна удружења код пословне банке. 
Прегледом наративног извештаја надлежни орган остварује увид и врши процену квалитета и успешности програма у смислу реализације постављених циљева.
О извршеној процени надлежни орган обавештава корисника средстава.
Удружење на захтев надлежног органа доставља допуну и додатно објашњење навода изнетих у извештају у року од осам дана од пријема захтева надлежног органа за достављање допуне документације.
     У случају неподношења завршног извештаја удружења у предвиђеном року, пријаве удружења на јавне конкурсе за доделу средстава из буџета општине Књажевац неће бити разматране у наредне три календарске године.
    Пријаве удружења на јавне конкурсе за доделу средстава из буџета општине Књажевац неће бити разматране у наредне три календарске године и уколико се не изврши повраћај неутрошених средстава за реализацију пројекта или програма по налогу Општинске управе општине Књажевац као и уколико се плаћања у оквиру реализације пројеката и програма не врше са наменског рачуна код Управе за трезор.

Мониторинг посета
Члан 24.

Ради праћења реализације програма, надлежни орган може реализовати мониторинг посете.
Мониторинг посетом, у смислу ове одлуке, сматра се: посета удружењу, одржавање састанака овлашћених представника надлежног органа са овлашћеним представницима удружења, присуство одређеним догађајима и манифестацијама или другим програмским активностима које удружење спроводи у склопу реализације програма.
Мониторинг посета може бити најављена или ненајављена.
За програме чије трајање је дуже од шест месеци и чија је вредност одобрених средстава већа од 500.000,00 динара, као и за програме који трају дуже од годину дана, надлежни орган реализује најмање једну мониторинг посету током трајања програма, односно најмање једном годишње.

Извештај о мониторинг посети
Члан 25.

Надлежни орган израђује извештај о мониторинг посети из члана 24. ове Одлуке, у року од десет дана од дана спроведене посете.
Поред извештаја из става 1. овог члана, надлежни орган може израдити и препоруке за отклањање недостатака и рокове за њихову реализацију и упутити их кориснику средстава.

Сукоб интереса код корисника средстава
Члан 26.

Удружење ће предузети све потребне мере с циљем избегавања сукоба интереса приликом коришћења наменских средстава и одмах по сазнању обавестити председника општине о свим ситуацијама које представљају сукоб интереса или би могле довести до сукоба интереса, у складу са законом.
Сукоб интереса постоји у ситуацији у којој је непристрасно извршење уговорних обавеза било ког лица везаног уговором угрожено због прилике да то лице својом одлуком или другим активностима учини погодност себи или са њим повезаним лицима (чланови породице: супружник или ванбрачни партнер, дете или родитељ), запосленом, члану удружења, а на штету јавног интереса, и то у случају породичне повезаности, економских интереса или другог заједничког интереса са тим лицем.
Сваки сукоб интереса председник општине посебно разматра и може од удружења затражити сва потребна обавештења и документацију.
У случају утврђеног постојања сукоба интереса у спровођењу уговора, председник општине ће затражити од удружења да без одлагања, а најкасније у року од 30 дана, предузме одговарајуће мере, а ако удружење то не учини, покренуће поступак за раскид уговора.
Не сматра се сукобом интереса када корисник средстава спроводи програм који је усмерен на чланове удружења као кориснике програма који припадају социјално осетљивим групама или особама са инвалидитетом.

Прерасподела одобреног износа средстава
Члан 27.

Корисник средстава, у изузетним ситуацијама, може да тражи сагласност од председника општине ради прерасподеле средстава за реализацију планираних активности у оквиру одобреног програма.
Захтевом за прерасподелу средстава не може се тражити повећање расхода који се односе на људске ресурсе.
Прерасподела средстава се може извршити тек након добијања писане сагласности, односно након потписивања анекса уговора са даваоцем средстава.

Поступање у случају неправилности
Члан 28.

Надлежни орган обавештава корисника средстава да ће покренути поступак за раскид уговора и повраћај средстава са припадајућом каматом уколико су неправилности такве природе да онемогућавају надлежни орган да утврди да су додељена средства наменски коришћена, односно ако утврди ненаменски утрошак средстава.

Раскид уговора и повраћај средстава
Члан 29.

Ако се приликом праћења реализације програма утврди ненаменско трошење средстава председник општине је, на предлог надлежног органа, у обавези да раскине уговор, да захтева повраћај пренетих средстава, односно да активира инструменте обезбеђења, а удружење је дужно да средства врати са законском каматом. У случају евидентираног ненаменског трошења средстава, пријаве удружења које је ненаменски утрошило средства на јавне конкурсе расписане од стране председника општине Књажевац неће бити разматране у наредне три календарске године.


Извештај о реализованој финансијској подршци
Члан 30.

Надлежни орган израђује извештај о реализованој финансијској подршци програмима удружења из буџетских средстава у претходној календарској години.
Извештај из става 1. овог члана објављује се на званичној интернет презентацији општине Књажевац и на порталу е-Управа, најкасније до 28. фебруара текуће године за прошлу годину.
Надлежни орган може спровести анализу успешности, квалитета и степена остварености циљева програма за која су додељена средства на конкурсу за доделу средстава, уколико оцени да би то довело до унапређења стања у одређеној области у којој се корисницима додељују финансијска средства. У том случају, надлежни орган израђује извештај о ефектима реализованих програма и пројеката удружења грађана, који су постигнути коришћењем одобрених средстава буџета општине Књажевац. Надлежни орган објављује на званичној интернет презентацији општине Извештај о ефектима реализованих програма и пројеката удружења грађана, који су постигнути коришћењем одобрених средстава буџета општине Књажевац, у року од 60 дана од дана објављивања извештаја о реализованој финансијској подршци програмима удружења из буџетских средстава у претходној календарској години.

IV  ПРЕЛАЗНЕ И ЗАВРШНЕ ОДРЕДБЕ

Престанак важења ранијег прописа
Члан 31.

Даном ступања на снагу ове одлуке престаје да важи Одлука о начину финансирања пројеката удружења из буџета Општине Књажевац (‘’Сл. лист општине Књажевац’’, бр. 12/2010, 6/2011 и 15/2019).

Спровођење започетих поступака
Члан 32.

Поступци доделе средстава који су отпочели пре ступања на снагу ове Одлуке, а нису окончани, спровешће се у складу са одредбама Одлука о начину финансирања пројеката удружења из буџета Општине Књажевац (‘’Сл. лист општине Књажевац’’, бр. 12/2010, 6/2011 и 15/2019) које нису у супротности са Уредбом о средствима за подстицање програма или недостајућег дела средстава за финансирање програма од јавног интереса које реализују удружења („Службени гласник РС”, број 16/2018).


Ступање на снагу
Члан 33.

Ова одлука ступа на снагу осмог дана од дана објављивања у „Службеном листу општине Књажевац”.

Број:
Дана: __.__.2021. године

                                                  ПРЕДСЕДНИК СКУПШТИНЕ ОПШТИНЕ
                                                            Марко Стојановић











О б р а з л о ж е њ е

уз Одлуку о поступку доделе и контроле коришћења средстава 
за подстицање програма или недостајућег дела средстава за реализацију програма од јавног интереса за општину Књажевац 

	Одредбама члана 38. став 5. Закона о удружењима прописано је да се одредбе истог члана које се односе на обезбеђивање средстава за подстицање програма или недостајућег дела средстава за финансирање програма у буџету Републике Србије сходно примењују и на средства која се додељују удружењима из буџета аутономне покрајине и јединице локалне самоуправе. 

	Чланом 3. став 1. Уредбе о средствима за подстицање програма или недостајућег дела средстава за финансирање програма од јавног интереса које реализују удружења прописано је да орган државне управе у чијем делокругу је област у којој се остварује јавни интерес, односно корисник средстава буџета Републике Србије, аутономне покрајине и јединице локалне самоуправе у чијем буџету су обезбеђена средства (у даљем тексту: надлежни орган) подстиче програме које реализују удружења, а који су од јавног интереса у складу са одредбама ове уредбе и аката надлежног органа донетих у складу са одредбама закона и ове уредбе.

           Одредбама члана 30. став 1. алинеја 7) Статута општине Књажевац пропсиано је да Скупштина општине Књажевац доноси прописе и друге опште акте из надлежности општине.

	Предлогом Одлуке о поступку доделе и контроле коришћења средстава 
за подстицање програма или недостајућег дела средстава за реализацију програма од јавног интереса за општину Књажевац прописане су основне одредбе (члан 1-5.), поступак за доделу средстава из буџета општине Књажевац (члан 6-19.), коришћење средстава и праћење реализације програма (члан 20-30.) и прелазне и завршне одредбе (члан 31-33.). Предлог одлуке израђен је на бази одредаба Уредбе о средствима за подстицање програма или недостајућег дела средстава за финансирање програма од јавног интереса које реализују удружења и досадашњих примера добре праксе у области финансирања пројеката од општег интереса које реализују удружења у општини Књажевац.

Јавна расправа о Предлогу одлуке одржана је дана __.__.2021. године у просторијама Општине Књажевац, о чему је сачињен извештај.

	Општинско веће општине Књажевац утврдило је Предлог одлуке о поступку доделе и контроле коришћења средстава за подстицање програма или недостајућег дела средстава за реализацију програма од јавног интереса за општину Књажевац и предлаже Скупштини општине Књажевац доношење исте, као у прилогу.

